1. Hvor er du vokset op? - Jeg er vokset op i en lille by uden for Thisted, der hedder Østerild. 2. Hvem består din nærmeste familie af? - Min familie består af min mor og far, min dejlige hustru Sissel og vores søn Axel. Derudover har jeg tre søskende. 3. Hvornår begyndte du på din sport? - Jeg begyndte, da jeg var tolv år, tror jeg. Jeg stoppede med at spille fodbold og håndbold, og så startede jeg med at cykle. 4. Hvorfor er din sportsgren så fed at dyrke? - Den er barsk. Man er ude i naturen, og man kæmper meget med sig selv. Det er lidt ubeskriveligt. Det er virkeligt hårdt, men er man ovenpå mentalt, så kan man gøre en forskel og gøre ondt på andre - på en god måde. 5. Hvem udover dig selv har størst andel i, at du er nået så langt med din sport som du er? - Det er min familie hele vejen igennem - fra mor og far til bedsteforældre og venner. Som cykelrytter går man glip af rigtig mange ting, men de har altid støttet mine beslutninger. Det har virkeligt været en fornøjelse at have den opbakning hjemmefra. 6. Hvad er dit yndlingssted i Nordjylland? - Mit yndlingssted i Nordjylland er nok mit sommerhus ude i Klitmøller. Der er en vis ro omkring det, og jeg elsker simpelthen Cold Hawaii. Jeg elsker at gå til stranden og være helt alene i den barske natur. 7. Hvad laver du helst, når du ikke dyrker din sport? - Jeg kan godt lide at tage på ture ude i naturen - især med sønnike. Han elsker at få vind i håret. Der er fart på, så det er noget af det, jeg bruger meget tid på. 8. Hvis du kunne forbedre verden på ét punkt, hvad ville det så være? - Så ville jeg helt sikkert sige, at vi skal være bedre til at passe på hinanden. Der er meget had derude, så hvis vi kunne være bedre til at passe på hinanden, ville det være godt. 9. Hvad har været det bedste og værste ved corona-epidemien? - Det bedste var nok, at der ikke var nogen cykelløb, da min søn Axel blev født. Så kunne jeg være hjemme ved ham og passe ham sammen med min hustru. Det var ret lækkert at have den mulighed, som jeg ellers ikke ville have fået. 10. Hvad kunne du godt tænke dig at lave, når din sportskarriere er slut? - Det skal være noget inden for cykelverdenen, hvor jeg kan trække på min erfaring. Jeg synes, det vil være fedt at lave en eller anden form for coaching business. Jeg ved selv, hvor hårdt det mentale aspekt er i cykelverdenen. Jeg vil give lidt af min insiderviden videre til motionister og top-cykelryttere, der har brug for sparring. Lave nogle guidede cykelture i og omkring de steder, som jeg selv har cyklet og godt kan lide at cykle selv.

Opsummering:
Cykelrytteren Michael Valgren Hundahl stiller op til landevejsløb ved OL i Tokyo. Men hvem er cykelrytteren fra Thy, der har vundet DM, PostNord Danmark Rundt og store internationale løb, men aldrig før har deltaget ved et OL?